Samantha, la segunda....
Ils cunfins relaziunistics
Sex and the villages

Relaziuns. Relaziun.
En sasez na poss jau betg udir quest pled; relaziun. "Jau hai ina relaziun." Quai tuna sco "Jau hai ina malsogna betg curabla." u "Jau hai cellulitis."
Relaziun.
"Jau hai ina relaziun." Cun quai ins manegia bain: "Jau sun inamurada e jau sun ensemen cun la persuna che jau hai gugent, jau dorm perfin cun ella!" Per quella sort da relaziun stuess ins propi chattar or ina moda da dir pli entusiastica!
"Relaziuns", han ins gea cun tut ils umans ch'èn enturn sasez.
Ma ins sto adina definir en tge relaziun ch'ins stat cun quel e tschel. Quest è mia tatta, quest è mes chaun, quest è mes collega, quest è mes ami, quest è mes cumpel per ina saira (ed ina buttiglia vin) quai è mes flirt, quai è mes f.häsli...U sa dieu tge.
Ma bun, en sasez n'è quai betg uschè tragic. Sch'ins ha ina giada la relaziun, sche las relaziuns tranter dus èn cleras, èsi cler: Mes chaun resta mes chaun, mia mamma resta mia mamma.
Ma tge èsi, sche la relaziun sa mida, sche la relaziun (tge pled!) surpassa ils cunfins? Vul dir, sche or dal collega daventa in ami, weIl, quai va bain, ma sche or da l'ami, (or dal cumpel ch'ins veseva avant bunamain sco in frar), daventa in lover, in flirt cun pel ed ossa? Tge far? Ston'ins lura definir auter la relaziun? Ston ins lura analisar, discutar e declerar en tge relaziun ch'ins stat in cun l'auter suenter l'emprima notg en il medem letg?
È quai en urden sche schabegia mo, u ston ins discutar e definir danovamain tge relaziun ch'ins vul avair da là davent? Sch'ins vul ussa propi "la relaziun" u sche tut duai restar sco ch'igl era? Ston ins discurrer sur da quai?
Jau survegn pichels cun discurrer sur da quest tema! E pichels surpassan mes cunfins da toleranza!
Jau na sai betg.
In'amia da mai (relaziun: amicizia, collegas (da lavur) e da sortida, baiver discurrer) m'ha ditg ina giada; cul discurrer sur da talas chaussas èsi sco cun il fimar; u che ti fimas e pensas tar mitga cigaretta "na en sasez stuess jau chalar da fimar", (en sasez stuess ins discurrer) u che ti fimas e dis en quel mument "ok, jau fim questa cigaretta e quella ma gusta!" (i ma plascha, jau n'hai betg il desideri da discurrer).
Relaziuns. 
En sasez...jau sun fimadra. Mintgatant.